கௌரவிக்கத் தரப்பட்ட இந்த விருது பல தரப்பட்ட தோற்றங்களைத் தரும் ஒரு வெண்கலச் சிலையாக, வந்து சேர்ந்துள்ளது. ரொம்ப கனமானது. ஒன்றரை அடி உயரம், ஐந்து கிலோ எடையும் கொண்டது, பீடத்தையும் சேர்த்து. பிரியமான இதை வைக்கும் இடம் தான் தெரியவில்லை. குறிப்புகள்  பகுப்பு:வெங்கட் சாமிநாதன் இரண்டு தமிழ் நாவல்கள், ஒன்று, தனி வீடு, மு.தளையசிங்கம் 1962-ல் எழுதியது, ஆனால் அது அவரது மரணத்திற்குப் பிறகு 1984-ம் வருடக் கடைசியில் தான் பிரசுரமானது, மற்றது, புதிய உலகம் 'கோவிந்தன்' என்ற புனைபெயரில் ஒருவர் எழுதியது, 1985-ன் நடுவில் பிரசுரமானது, இவ்விரண்டும் இலங்கை வாழ் தமிழர்கள், ஓர் இனமாகத் தனித்து சுதந்திரமாக வாழ தனி நாடு கோரி நடத்தும் போராட்டத்தின் இரண்டு நிலைகளின் இலக்கிய அடையாளக் குறிகளாகக் கொள்ளலாம். ஒன்று, தனி வீடு, அத்தகைய ஒரு சிந்தனை, தன் மனச் சான்றின் பதிவுகளைத் தன் எழுத்தாகக் கொண்ட ஒருவரின் மனத்தில் உதித்ததை அடையாளப்படுத்துகிறது. மற்றது அந்த சிந்தனை போராட்டமாக உருவெடுத்து வளர்ந்துள்ள கட்டத்தை அடையாளப்படுத்துகிறது. இவ்விரண்டு வளர்ச்சிப்புள்ளிகளுக்கு இடையில் ஒரு மையப்புள்ளியாக இருக்கும் இன்னொரு நாவலையும் கவனத்தில் கொள்வது அவசியம். 1973-ல் வெளிவந்த அருள் சுப்பிரமணியத்தின் அவர்களுக்கு வயது விட்டது என்னும் நாவல் அது. மூன்று புத்தகங்களின் ஆசிரியர்களும் இலங்கை வாழ் தமிழ் எழுத்தாளர்கள் தாம். மு.தளையசிங்கம் எழுத்தாளர், சிந்தனையாளர். அருள் சுப்பிரமணியம் தன் நாவலை எழுதியபோது எழுத்துலகுக்கு புதியவர். அது அவருடைய முதல் நாவல். மூன்றாமவரான, 'கோவிந்தன்' எழுத்தாளரில்லை. ஒரு போராளி அவர். இந்த நாவலை எழுதியபோது ஈழப் போராட்டத்தில் ஈடுபட்டிருந்த ஒரு இயக்கத்தின் செயல் வீரர். அவர் சார்ந்திருந்த விடுதலைப் போராட்ட இயக்கத்தின் உட்கட்சிச் செயல்பாடுகளை வெளிப்படுத்தி நாவலாக எழுதியதே அவர் விதியை நிர்ணயித்துவிட்டது. அவர் தன் சாவைத் தானே வரவழைத்துக் கொண்டு விட்டதாயிற்று. அவர் தப்பியோடிச் சென்றவிடமெல்லாம் பின் தொடரப்பட்டு கடைசியில் சுட்டுக் கொல்லப் பட்டார்.  இம்மூன்று நாவல்களும் எழுதப்பட்ட வருடங்களையும், பின் அவை புத்தகமாக வெளிவந்த வருடங்களையும் கவனத்தில் கொண்டு அவற்றின் சமூக அரசியல் பின்னணியையும் கணக்கில் எடுத்துக் கொள்ளவேண்டும்.  எந்த ஒரு மனித போராட்டமோ, சமூக எழுச்சியோ, அல்லது வரலாற்று நெருக்கடியோ, உடனுக்குடன் அதன் சமகாலத்திய இலக்கியத்தில் பதிவு பெறுவதில்லை என்பது  எல்லோரும் அறிந்த ஒப்புக்கொள்ளப்பட்ட விதி. ஏனெனில், அவை நிகழும் கொந்தளிப்பின் சூட்டில் அவற்றைப் புறவயமாகப் பார்த்தலோ அலசி ஆராய்வதோ, பின் அதை சிருஷ்டி இலக்கியமாகத் தருவது என்பதோ சாத்தியமாவதில்லை. ஒரு பிரசாரகன் தான் இத்தகைய முயற்சிகளில் ஈடுபடுவான். உண்மைதான். ஆனால், இந்த மூன்று நாவல்களில் எதுவுமே பிரசாரம் செய்யும் நோக்கில் எழுதப்பட்டவை அல்ல.  இவற்றில் முதல் இரண்டு நாவல்கள் மனித உறவுகளின் சிக்கல்களை அவற்றின் சமூக, அரசியல் பின்னணியில் பதிவு செய்கின்றன. மூன்றாவது, முற்றிலும் வேறானது. ஒரு தனி வகைப்பட்டது. இம்முன்றுமே நம் சீரிய கவனத்தை வேண்டுவன. 